CELEX: 32018R0154
Language: mt
Date: 2018-01-30 00:00:00
Title: Regolament ta' Implimentazzjoni tal-Kummissjoni (UE) 2018/154 tat-30 ta' Jannar 2018 li jiftaħ proċedura għall-offerti għax-xiri sfurzat ta' trab tal-ħalib xkumat matul il-perjodu ta' intervent pubbliku mill-1 ta' Marzu sat-30 ta' Settembru 2018

1.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 29/6
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/154
   tat-30 ta' Jannar 2018
   li jiftaħ proċedura għall-offerti għax-xiri sfurzat ta' trab tal-ħalib xkumat matul il-perjodu ta' intervent pubbliku mill-1 ta' Marzu sat-30 ta' Settembru 2018
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1),
   Wara li kkunsidrat ir-Regolament tal-Kunsill (UE) Nru 1370/2013 tas-16 ta' Diċembru 2013 li jiddetermina miżuri dwar l-iffissar ta' ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli (2), u b'mod partikolari l-Artikolu 3(6) tiegħu,
   Wara li kkunsidrat ir-Regolament ta' Implimentazzjoni tal-Kummissjoni (UE) 2016/1240 tat-18 ta' Mejju 2016 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward ta' intervent pubbliku u ta' għajnuna għall-ħżin privat (3), u b'mod partikulari l-Artikolu 12(1) tiegħu,
   Billi:
   
               (1)
            
            
               Skont l-Artikolu 12 tar-Regolament (UE) Nru 1308/2013, l-intervent pubbliku għat-trab tal-ħalib xkumat huwa disponibbli mill-1 ta' Marzu sat-30 ta' Settembru.
            
         
               (2)
            
            
               Ir-Regolament (UE) Nru 1370/2013 jipprevedi li l-limitu kwantitattiv għax-xiri sfurzat tat-trab tal-ħalib xkumat bi prezz fiss għandu jiġu stabbilit bħala żero tunnellati għas-sena 2018.
            
         
               (3)
            
            
               Skont l-Artikolu 3(2) tar-Regolament (UE) Nru 1370/2013, għandha tiftaħ proċedura tal-offerti għax-xiri sfurzat tat-trab tal-ħalib xkumat mill-bidu tal-perjodu ta' intervent pubbliku fl-2018.
            
         
               (4)
            
            
               It-Taqsima 3 tal-Kapitolu II tat-Titolu II tar-Regolament ta' Implimentazzjoni (UE) 2016/1240 tistipula regoli għax-xiri sfurzat permezz ta' proċedura tal-offerti.
            
         
               (5)
            
            
               Skont l-Artikolu 9(1) tar-Regolament ta' Implimentazzjoni (UE) 2016/1240, għandu jiġi stabbilit il-limitu ta' żmien biex l-Istati Membri jinnotifikaw lill-Kummissjoni bl-offerti kollha ammissibbli.
            
         
               (6)
            
            
               Fl-interess ta' amministrazzjoni effiċjenti, għan-notifiki lill-Kummissjoni, jenħtieġ li l-Istati Membri jużaw is-sistemi informatiċi skont ir-Regolament Delegat tal-Kummissjoni (UE) 2017/1183 (4) u r-Regolament ta' Implimentazzjoni tal-Kummissjoni (UE) 2017/1185 (5),
            
         ADOTTAT DAN IR-REGOLAMENT:
   Artikolu 1
   Ftuħ tal-proċedura tal-offerti
   Tinfetaħ proċedura tal-offerti mill-1 ta' Marzu sat-30 ta' Settembru 2018 għax-xiri sfurzat tat-trab tal-ħalib xkumat fl-intervent, bil-kundizzjonijiet previsti fit-Taqsima 3 tal-Kapitolu II tat-Titolu II tar-Regolament ta' Implimentazzjoni (UE) 2016/1240 u f'dan ir-Regolament.
   Artikolu 2
   Tressiq ta' offerti
   1.   Il-perjodi li matulhom jistgħu jitressqu l-offerti għandhom itemmu fil-11:00 (ħin ta' Brussell) fit-tielet nhar ta' Tlieta tax-xahar. Madankollu, f'Awwissu, l-iskadenza għat-tressiq tal-offerti għandha tkun ir-raba' nhar ta' Tlieta tax-xahar fil-11:00 (ħin ta' Brussell).
   Jekk it-Tlieta tkun festa pubblika, il-limitu taż-żmien għandu jkun il-11:00 (ħin ta' Brussell) tal-ġurnata tax-xogħol ta' qabel.
   2.   L-offerti għandhom jitressqu lill-aġenziji tal-pagamenti approvati mill-Istati Membri (6).
   Artikolu 3
   Notifika lill-Kummissjoni
   In-notifika prevista fl-Artikolu 9(1)(b) tar-Regolament ta' Implimentazzjoni (UE) 2016/1240 għandha ssir sal-16:00 (ħin ta' Brussell) fid-dati tal-iskadenza għat-tressiq tal-offerti, kif imsemmi fl-Artikolu 2 ta' dan ir-Regolament, skont ir-Regolament Delegat (UE) 2017/1183 u r-Regolament ta' Implimentazzjoni (UE) 2017/1185.
   Artikolu 4
   Dħul fis-seħħ
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Jannar 2018.
      
         
            Għall-Kummissjoni,
         
         
            F'isem il-President,
         
         Jerzy PLEWA
         
            Direttur Ġenerali
         
         
            Direttorat Ġenerali għall-Agrikoltura u l-Iżvilupp Rurali
         
      
   
   
      (1)  ĠU L 347, 20.12.2013, p. 671.
   
      (2)  ĠU L 346, 20.12.2013, p. 12.
   
      (3)  ĠU L 206, 30.7.2016, p. 71.
   
      (4)  Ir-Regolament Delegat tal-Kummissjoni (UE) 2017/1183 tal-20 ta' April 2017 li jissupplimenta r-Regolamenti (UE) Nru 1307/2013 u (UE) Nru 1308/2013 tal-Parlament Ewropew u tal-Kunsill fir-rigward tan-notifiki lill-Kummissjoni ta' informazzjoni u dokumenti (ĠU L 171, 4.7.2017, p. 100).
   
      (5)  Ir-Regolament ta' Implimentazzjoni tal-Kummissjoni (UE) 2017/1185 tal-20 ta' April 2017 li jistabbilixxi regoli għall-applikazzjoni tar-Regolamenti (UE) Nru 1307/2013 u (UE) Nru 1308/2013 tal-Parlament Ewropew u tal-Kunsill fir-rigward tan-notifiki lill-Kummissjoni tal-informazzjoni u d-dokumenti u li jemendaw u jħassru diversi Regolamenti tal-Kummissjoni (ĠU L 171, 4.7.2017, p. 113).
   
      (6)  L-indirizzi tal-aġenziji tal-pagamenti huma disponibbli fuq is-sit tal-Kummissjoni Ewropea http://ec.europa.eu/agriculture/milk/policy-instruments/index_en.htm